Încă un amendament la Codul penal care aruncă în aer dosare penale: termenele de prescripție scad cu circa 2 ani la toate categoriile de infracțiuni

Comisia specială condusă de Florin Iordache a modificat luni două articole din Codul penal care vizează scăderea termenelor de prescripție a diferitelor infracțiuni, ceea ce ar putea duce la închiderea a numeroase dosare penale.

Astfel, a fost scăzut termenul de prescripție:

de la 10 ani la 8 ani pentru infracțiunile a căror pedeapsă cu închisoarea este între 5 și 20 de ani;

de la 8 ani la 5 ani pentru infracțiunile a căror pedeapsă este între 1 și 5 ani de închisoare;

de la 5 ani la 3 ani pentru infracțiunile a căror pedeapsă cu închisoarea este de până într-un an.

De asemenea, majoritatea PSD-ALDE-UDMR a modificat și condițiile de întrerupere a cursului prescripției, în favoarea celor care comit infracțiuni.

Cum au fost modificate concret articolele 154 și 155 din Codul penal:

Alineatul (1) al articolului 154 se modifică și va avea următorul cuprins:

„(1) Termenele de prescripţie a răspunderii penale sunt:

a) 15 ani, când legea prevede pentru infracţiunea săvârşită pedeapsa detenţiunii pe viaţă sau pedeapsa închisorii mai mare de 20 de ani

neschimbat față de forma în vigoare;

b) 8 ani, când legea prevede pentru infracţiunea săvârşită pedeapsa închisorii mai mare de 5 ani, dar care nu depăşeşte 20 de ani;

Forma în vigoare: 10 ani, când legea prevede pentru infracţiunea săvârşită pedeapsa închisorii mai mare de 10 ani, dar care nu depăşeşte 20 de ani;

c) 5 ani, când legea prevede pentru infracţiunea săvârşită pedeapsa închisorii mai mare de un an, dar care nu depăşeşte 5 ani;

Forma în vigoare: 8 ani, când legea prevede pentru infracţiunea săvârşită pedeapsa închisorii mai mare de 5 ani, dar care nu depăşeşte 10 ani;

d) 3 ani, când legea prevede pentru infracţiunea săvârşită pedeapsa închisorii care nu depăşeşte un an sau amenda.

Forma în vigoare: 5 ani, când legea prevede pentru infracţiunea săvârşită pedeapsa închisorii mai mare de un an, dar care nu depăşeşte 5 ani.

Litera e), care prevede ”3 ani, când legea prevede pentru infracţiunea săvârşită pedeapsa închisorii care nu depăşeşte un an sau amendă”, a fost abrogată.

„Art. 155: Întreruperea cursului prescripţiei răspunderii penale:

(1) Cursul termenului prescripţiei răspunderii penale se întrerupe pentru fiecare faptă și persoană prin îndeplinirea oricărui act de procedură în cauză care, potrivit legii, trebuie comunicat suspectului sau inculpatului în cadrul procesului penal.

Forma în vigoare: Cursul termenului prescripţiei răspunderii penale se întrerupe prin îndeplinirea oricărui act de procedură în cauză.

(2) După fiecare întrerupere începe să curgă un nou termen de prescripţie față de persoana în favoarea căreia curge prescripția de la momentul la care s-a comunicat actul de procedură.

Forma în vigoare: După fiecare întrerupere începe să curgă un nou termen de prescripţie.

(3) Prescripţia înlătură răspunderea penală oricâte întreruperi ar interveni, dacă termenul de prescripţie prevăzut în art. 154 este depăşit cu încă jumătate;